|  |
| --- |
|  |
| **GULBENES NOVADA PAŠVALDĪBA** |
| Reģ. Nr. 90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob.26595362, e-pasts: dome@gulbene.lv, www.gulbene.lv |

**GULBENES NOVADA PAŠVALDĪBAS DOMES LĒMUMS**

Gulbenē

|  |  |
| --- | --- |
| **2025. gada 24. aprīlī** | **Nr. GND/2025/317** |
|  | **(protokols Nr. 10; 64.p.)** |

**Par Gulbenes novada pašvaldības vides aizsardzības fonda padomes izveidošanu**

Saskaņā ar Pašvaldību likuma 53.panta otro daļu konsultatīvās padomes vai komisijas izveidošanas nepieciešamību, kā arī kompetenci, sastāvu un darba organizāciju nosaka likums, domes lēmums vai domes pieņemts nolikums.

Pamatojoties uz Dabas resursu nodokļa likuma 29. panta otro daļu, ar 2025. gada 1. maiju tiek izveidots Gulbenes novada pašvaldības vides aizsardzības fonds (turpmāk – Fonds), kas ir Gulbenes novada pašvaldības budžeta līdzekļu kopums vides aizsardzības pasākumu un projektu īstenošanai. Atbilstoši Gulbenes novada pašvaldības vides aizsardzības fonda nolikuma 9. punktam Fonda padome ir lēmējinstitūcija, kas pieņem lēmumus Fonda darbības plānošanas un Fonda finanšu izlietošanas jautājumos.

Saskaņā ar Pašvaldību likuma 50. panta pirmo daļu pašvaldības dome un pašvaldības administrācija iekšējos normatīvos aktus izdod likumā noteiktajā kārtībā.

Valsts pārvaldes iekārtas likuma 72. panta pirmās daļas 2. punkts nosaka, ka Ministru kabinets, Ministru kabineta loceklis, atvasinātas publiskas personas orgāns vai iestādes vadītājs izdod iekšējos normatīvos aktus pats pēc savas iniciatīvas savas kompetences jautājumos. Savukārt atbilstoši minētā likuma 73.panta pirmās daļas 1.punktā paredzētajam regulējumam publiskas personas orgāns un amatpersona savas kompetences ietvaros var izdot iekšējos normatīvos aktus par iestādes, iestādes izveidotās koleģiālās institūcijas vai struktūrvienības uzbūvi un darba organizāciju (nolikums, reglaments).

Ņemot vērā iepriekš minēto un pamatojoties uz Pašvaldību likuma 50.panta pirmo daļu, 53. panta otro daļu, Valsts pārvaldes iekārtas likuma 72.panta pirmās daļas 2.punktu un 73.panta pirmās daļas 1.punktu, ņemot vērā Gulbenes novada pašvaldības domes Attīstības un tautsaimniecības komitejas un Finanšu komitejas apvienotās sēdes ieteikumu, atklāti balsojot: ar 13 balsīm "Par" (Ainārs Brezinskis, Aivars Circens, Anatolijs Savickis, Andis Caunītis, Atis Jencītis, Guna Pūcīte, Guna Švika, Gunārs Babris, Gunārs Ciglis, Ivars Kupčs, Mudīte Motivāne, Normunds Audzišs, Normunds Mazūrs), "Pret" – 1 (Intars Liepiņš), "Atturas" – nav, "Nepiedalās" – nav, Gulbenes novada pašvaldības dome NOLEMJ:

1. Izveidot Gulbenes novada pašvaldības vides aizsardzības fonda padomi 5 (piecu) locekļu sastāvā:

**Fonda padomes priekšsēdētājs:**

Andis Caunītis – Gulbenes novada pašvaldības priekšsēdētājs;

**Fonda padomes locekļi:**

Jānis Pūpols – Beļavas un Lejasciema pagastu apvienības pārvaldes vadītājs;

Guntra Rone – Gulbenes novada Centrālās pārvaldes Finanšu nodaļas vadītāja;

Kristaps Dauksts – Gulbenes novada Centrālās pārvaldes Īpašumu pārraudzības nodaļas vadītājs;

Lauris Šķenders – Gulbenes novada Centrālās pārvaldes Attīstības un iepirkumu nodaļas vadītājs.

1. Izdot iekšējo normatīvo aktu Nr. GND/IEK/2025/14 “Gulbenes novada pašvaldības vides aizsardzības fonda padomes nolikums”.
2. UZDOT Gulbenes novada Centrālās pārvaldes Mārketinga un komunikācijas vadītājai lēmuma 2.punktā minēto iekšējo normatīvo aktu triju darbdienu laikā pēc tā stāšanās spēkā publicēt Gulbenes novada pašvaldības tīmekļa vietnē [www.gulbene.lv](http://www.gulbene.lv).

Gulbenes novada pašvaldības domes priekšsēdētājs A.Caunītis

Pielikums Gulbenes novada pašvaldības domes 2025.gada 24.aprīļa lēmumam

Nr. GND/2025/317

|  |
| --- |
| A black and white image of a swan  Description automatically generated |
| **GULBENES NOVADA PAŠVALDĪBA** |
| Reģ. Nr. 90009116327 |
| Ābeļu iela 2, Gulbene, Gulbenes nov., LV-4401 |
| Tālrunis 64497710, mob. 26595362, e-pasts: dome@gulbene.lv, www.gulbene.lv |

Gulbenē

**2025. gada 24.aprīlī Nr. GND/IEK/2025/14**

**Gulbenes novada pašvaldības vides aizsardzības fonda padomes nolikums**

 *Izdoti saskaņā ar Valsts pārvaldes iekārtas likuma 73.panta pirmās daļas 1.punktu*

1. **Vispārīgie jautājumi**
2. Gulbenes novada pašvaldības vides aizsardzības fonda padome (turpmāk – Padome) ir Gulbenes novada pašvaldības domes (turpmāk – Dome) izveidota institūcija, kuras mērķis ir nodrošināt mērķtiecīgu un efektīvu Gulbenes novada pašvaldības vides aizsardzības fonda (turpmāk – Fonds) līdzekļu pārvaldi un sadali atbilstoši Fonda mērķim vides aizsardzības pasākumu un projektu īstenošanai un Fondam piešķirto pašvaldības budžeta līdzekļu izlietojuma kontroli.
3. Fonda padome ir Domes pakļautībā.
4. Fonda padomes sastāvu apstiprina Dome.
5. Fonda padome darbojas saskaņā ar Latvijas Republikā spēkā esošiem normatīvajiem aktiem, Domes lēmumiem un šo nolikumu.
6. **Fonda padomes uzdevumi un tiesības**
7. Fonda padome, īstenojot Fonda nolikuma 10. punktā noteiktās funkcijas, veic šādus uzdevumus:
	1. apstiprina budžeta programmas “Gulbenes novada pašvaldības vides aizsardzības fonds” ieņēmumu un izdevumu tāmi iekļaušanai pašvaldības budžetā kārtējam saimnieciskajam gadam;
	2. nosaka Fonda līdzekļu sadales principus un līdzekļu piešķiršanas un izlietošanas kārtību, tostarp vairākiem gadiem un katram budžeta gadam atsevišķi;
	3. katru gadu nosaka projektu iesniegumu iesniegšanas termiņus;
	4. nosaka finansējuma apjomu, projektu pieteikumu iesniegšanas un novērtēšanas kārtību katram budžeta gadam;
	5. nosaka projekta pieteikuma veidlapu paraugus;
	6. nosaka atskaites par projekta realizāciju veidlapas paraugu un iesniegšanas termiņus;
	7. pieņem lēmumus par projektu atbalstīšanu vai noraidīšanu. Projekta pieteikuma iesniegšana nerada Fonda padomei pienākumu piešķirt projekta iesniedzējam finansējumu projekta īstenošanai;
	8. iesniedz Fonda līdzekļu izlietojuma iepriekšējā gada pārskatu apstiprināšanai Domē.
8. Fonda padomei ir tiesības:
	1. pieņemt lēmumu par piešķirto līdzekļu atmaksu Gulbenes novada pašvaldības budžeta programmā “Gulbenes novada pašvaldības vides aizsardzības fonds”, ja fonda līdzekļu saņēmējs piešķirtos līdzekļus neizmanto projekta pieteikumā paredzētajiem darbiem atbilstoši Fonda padomes lēmumam vai neizlieto piešķirtos līdzekļus paredzētajā termiņā. Minēto lēmumu var pārsūdzēt tiesā Administratīvā procesa likumā noteiktajā kārtībā;
	2. atbilstoši kompetencei pieprasīt un saņemt no Gulbenes novada pašvaldības administrācijas iestādēm un institūcijām Fonda padomes darbam nepieciešamo informāciju;
	3. iesaistīt Fonda padomes darbā neatkarīgus ekspertus projektu pieteikumu izvērtēšanai;
	4. pēc pieprasījuma saņemt no Gulbenes novada Centrālās pārvaldes Finanšu nodaļas informāciju par Fonda ieņēmumiem un līdzekļu izlietojumu;
	5. izlemt jebkuru citu ar Fonda darbību saistītu jautājumu, ja tas skar Fonda intereses, izņemot gadījumus, ja normatīvajos aktos ir noteikta citāda šādu jautājumu izlemšanas kārtība.
9. Fonda padome Fonda līdzekļus projektiem un pasākumiem sadala, pamatojoties uz Fonda padomes apstiprinātajiem Fonda līdzekļu sadales principiem un līdzekļu piešķiršanas un izlietošanas kārtību un saskaņā ar Fonda padomes apstiprināto projektu pieteikumu iesniegšanas un novērtēšanas kārtību.
10. **Fonda padomes darba organizācija**
11. Fonda padomes darbu vada Fonda padomes priekšsēdētājs.
12. Fonda padomes priekšsēdētājs:
	1. ne vēlāk kā trīs darba dienas pirms Fonda padomes sēdes apstiprina sēdes darba kārtību;
	2. sasauc un vada Fonda padomes sēdes;
	3. paraksta Fonda padomes lēmumus, sēžu protokolus un citus Fonda padomes sagatavotus dokumentus;
	4. pārstāv Fonda padomi valsts pārvaldes un citās institūcijās;
	5. atbild par Fonda padomes darbības tiesiskumu.
13. Fonda padome no Fonda padomes locekļu vidus izvirza un ar balsu vairākumu ievēl Fonda padomes priekšsēdētāja vietnieku. Fonda padomes priekšsēdētāja prombūtnes laikā viņa pienākumus pilda Fonda padomes priekšsēdētāja vietnieks.
14. Fonda padomes sēdes ir atklātas.
15. Fonda padomes sēdes tiek sasauktas pēc nepieciešamības. Par sēdes norises vietu, laiku un darba kārtību paziņo elektroniski visiem Fonda padomes locekļiem ne vēlāk kā trīs darbadienas pirms Fonda padomes sēdes.
16. Fonda padome ir lemttiesīga, ja sēdē piedalās ne mazāk kā 3 (trīs) Fonda padomes locekļi.
17. Fonda padome lēmumus pieņem, atklāti balsojot, ar balsu vairākumu. Ja balsis sadalās vienādi, izšķirošā ir Fonda padomes priekšsēdētāja balss, bet viņa prombūtnes laikā – Fonda padomes priekšsēdētāja vietnieka balss.
18. Fonda padomes sēdes darba kārtību var grozīt – izslēgt vai papildināt ar jauniem darba kārtības jautājumiem –, ja par to nobalso vismaz divas trešdaļas klātesošo Fonda padomes locekļu.
19. Fonda padomes sēdes tiek protokolētas. Protokolā norāda sēdes darba kārtību, dalībniekus, pieaicinātās personas, sēdes dalībnieku izteikumus un pieņemtos lēmumus. Protokolu sagatavo piecu darbdienu laikā pēc sēdes. Protokolu paraksta Fonda padomes priekšsēdētājs un sēdes protokolētājs. Ikvienam sēdes dalībniekam ir tiesības pieprasīt, lai viņa viedoklis tiktu ierakstīts protokolā.
20. Fonda padomes materiāli tehnisko nodrošināšanu veic Centrālās pārvaldes Finanšu nodaļa (turpmāk – Finanšu nodaļa).
21. Izpildot šī nolikuma 17.punktā noteikto, Finanšu nodaļa:
	1. organizē un uztur Fonda padomes lietvedību;
	2. nodrošina Fonda padomes sēžu protokolēšanu;
	3. sagatavo budžeta programmas “Gulbenes novada pašvaldības vides aizsardzības fonds” projektu iekļaušanai kārtējā gada Gulbenes novada pašvaldības budžetā;
	4. nodrošina informācijas par projektu pieteikumu iesniegšanas termiņiem Fonda finansējuma saņemšanai ievietošanu Gulbenes novada pašvaldības tīmekļa vietnē 5 (piecu) darba dienu laikā pēc attiecīgā Fonda padomes lēmuma pieņemšanas;
	5. izstrādā un iesniedz apstiprināšanai Fonda padomē projekta pieteikuma un atskaites par projekta realizāciju veidlapu paraugus;
	6. sagatavo Fonda padomes lēmumu projektus;
	7. projektu pieteikumu izvērtēšanai pieaicina ekspertus un speciālistus, ja tas ir nepieciešams;
	8. projekta īstenošanas laikā nodrošina auditu, lai izvērtētu projekta īstenošanas kvalitāti un līdzekļu izlietojumu, ja tas ir nepieciešams;
	9. apkopo atskaites par projekta realizāciju un saņemto līdzekļu izlietojuma atbilstību Fonda padomes lēmumam;
	10. informē Fonda padomi, ja Fonda līdzekļu saņēmējs nepilda Fonda padomes lēmumu un piešķirtos līdzekļus neizmanto projekta pieteikumā paredzētajiem darbiem vai arī neizlieto tos paredzētajā termiņā. Šādos gadījumos Finanšu nodaļa saskaņā ar Fonda padomes pieņemto lēmumu pieprasa līdzekļu saņēmējam neatbilstoši izmantotos vai arī neizlietotos līdzekļus atmaksāt, lai ieskaitītu Gulbenes novada pašvaldības budžeta programmā “Gulbenes novada pašvaldības vides aizsardzības fonds”;
	11. informē projektu iesniedzējus par Fonda padomes lēmumiem, nosūtot sēdes protokola izrakstu.
22. Komisijas pieņemtos lēmumus normatīvajos aktos noteiktajā kārtībā var apstrīdēt Domē.
23. **Noslēguma jautājumi**
24. Nolikums stājas spēkā 2025. gada 1. maijā.

Gulbenes novada pašvaldības domes priekšsēdētājs A.Caunītis